Det er langtfra alle nyuddannede lærere, som i denne uge har budt børnene velkommen tilbage efter sommerferien.

En analyse foretaget af Arbejderbevægelsens Erhvervsråd viser nemlig, at hver sjette nyuddannet lærer vælger et arbejde, der ikke er i grundskolen. Ifølge Anders Bondo Christensen, formand for Danmarks Lærerforening, er det ikke blot et problem for skolerne.

»Samfundsøkonomisk er det fuldstændig vanvittigt, at man lader folk tage en 4-årig uddannelse, hvorefter de ikke engang gennemfører det første år på jobbet eller vælger ikke at arbejde i folkeskolen. Det er spild af penge«, siger han.